Document ID: 32017D2307

Reference:
14.12.2017
EL
Επίσημη Εφημερίδα της Ευρωπαϊκής Ένωσης
L 331/1
ΑΠΌΦΑΣΗ (EE) 2017/2307 ΤΟΥ ΣΥΜΒΟΥΛΊΟΥ
της 9ης Οκτωβρίου 2017
για τη σύναψη συμφωνίας μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4, σε συνδυασμό με το άρθρο 218 παράγραφος 6 δεύτερο εδάφιο στοιχείο α) σημείο v) και το άρθρο 218 παράγραφος 7,
Έχοντας υπόψη την πρόταση της Ευρωπαϊκής Επιτροπής,
Έχοντας υπόψη τη σύμφωνη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Σύμφωνα με την απόφαση (ΕΕ) 2017/436 του Συμβουλίου (2), η συμφωνία μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων («η συμφωνία») υπογράφηκε στις 27 Απριλίου 2017, με την επιφύλαξη της σύναψής της.
(2)
Στη συμφωνία, η Ένωση και η Δημοκρατία της Χιλής αναγνωρίζουν την ισοδυναμία των αντίστοιχων κανόνων τους για τα συστήματα βιολογικής παραγωγής και ελέγχου όσον αφορά τα βιολογικά προϊόντα.
(3)
Η συμφωνία αποσκοπεί στην προώθηση του εμπορίου βιολογικών προϊόντων, συμβάλλοντας στην ανάπτυξη και την επέκταση του τομέα των βιολογικών προϊόντων στην Ένωση και στη Δημοκρατία της Χιλής και στην επίτευξη υψηλού επιπέδου τήρησης των αρχών που διέπουν τους κανόνες βιολογικής παραγωγής, διασφάλισης των συστημάτων ελέγχου και της πληρότητας των βιολογικών προϊόντων. Αποσκοπεί επίσης στη βελτίωση της προστασίας των αντίστοιχων βιολογικών λογότυπων της Ένωσης και της Δημοκρατίας της Χιλής και στην ενίσχυση της ρυθμιστικής συνεργασίας μεταξύ των μερών επί θεμάτων που σχετίζονται με τη βιολογική παραγωγή.
(4)
Η μεικτή επιτροπή για τα βιολογικά προϊόντα («η μεικτή επιτροπή»), που συστάθηκε δυνάμει του άρθρου 8 παράγραφος 1 της συμφωνίας, εξετάζει ορισμένες πτυχές της εφαρμογής της συμφωνίας. Ειδικότερα, η μεικτή επιτροπή έχει την αρμοδιότητα τροποποίησης των καταλόγων των προϊόντων των παραρτημάτων I και ΙΙ της συμφωνίας. Θα πρέπει να εξουσιοδοτηθεί η Επιτροπή να εκπροσωπεί την Ένωση στη μεικτή επιτροπή.
(5)
Η Επιτροπή θα πρέπει να εξουσιοδοτηθεί να εγκρίνει, εξ ονόματος της Ένωσης, τροποποιήσεις των καταλόγων των προϊόντων των παραρτημάτων I και ΙΙ της συμφωνίας, υπό την προϋπόθεση ότι ενημερώνει τους αντιπροσώπους σχετικά με τις τροποποιήσεις τις οποίες σκοπεύει να εγκρίνει στη μεικτή επιτροπή και ότι παρέχει στους αντιπροσώπους των κρατών μελών όλες τις σχετικές πληροφορίες που την οδήγησαν να αποφασίσει σχετικά με την αποδοχή της ισοδυναμίας.
(6)
Επιπλέον, για να καταστεί δυνατή η έγκαιρη αντίδραση όταν οι όροι ισοδυναμίας δεν πληρούνται πλέον, θα πρέπει να εξουσιοδοτηθεί η Επιτροπή να αναστείλει μονομερώς την αναγνώριση της ισοδυναμίας, υπό την προϋπόθεση ότι ενημερώνει προηγουμένως τους αντιπροσώπους των κρατών μελών.
(7)
Στις περιπτώσεις που αντιπρόσωποι των κρατών μελών οι οποίοιαντιπροσωπεύουν μειοψηφία αρνησικυρίας αμφισβητούν τη θέση που διατυπώνει η Επιτροπή, δεν θα πρέπει να επιτραπεί στην Επιτροπή να εγκρίνει τροποποιήσεις των καταλόγων των προϊόντων των παραρτημάτων I και ΙΙ, ή να αναστείλει την αναγνώριση της ισοδυναμίας. Στις περιπτώσεις αυτές, η Επιτροπή θα πρέπει να υποβάλει πρόταση για απόφαση του Συμβουλίου, βάσει του άρθρου 218 παράγραφος 9 της Συνθήκης.
(8)
Η συμφωνία θα πρέπει να εγκριθεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1.   Η συμφωνία μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων εγκρίνεται εξ ονόματος της Ένωσης.
2.   Το κείμενο της συμφωνίας επισυνάπτεται στην παρούσα απόφαση.
Άρθρο 2
Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 15 πρώτο εδάφιο της συμφωνίας (3).
Άρθρο 3
Η Επιτροπή εκπροσωπεί την Ένωση στη μεικτή επιτροπή.
Άρθρο 4
Οι τροποποιήσεις των καταλόγων των προϊόντων των παραρτημάτων I και II της συμφωνίας σύμφωνα με το άρθρο 8 παράγραφος 3 στοιχείο β) της συμφωνίας εγκρίνονται από την Επιτροπή εξ ονόματος της Ένωσης.
Προτού η Επιτροπή εγκρίνει τροποποιήσεις αυτές, ενημερώνει τους αντιπροσώπους των κρατών μελών σχετικά με την προβλεπόμενη θέση της Ένωσης, παρέχοντας ενημερωτικό έγγραφο που παρουσιάζει τα αποτελέσματα της αξιολόγησης ισοδυναμίας που διεξήχθη όσον αφορά το νέο ή επικαιροποιημένο κατάλογο των προϊόντων του παράρτηματος I ή ΙΙ, και ιδίως:
α)
τον κατάλογο των συναφών προϊόντων, με μνεία της αναμενόμενης ποσότητας προς εξαγωγή στην Ένωση,
β)
τους κανόνες παραγωγής που εφαρμόζονται στα σχετικά προϊόντα, στη Δημοκρατία της Χιλής, με ένδειξη του τρόπου με τον οποίο έχει επιλυθεί κάθε σημαντική διαφορά με τις σχετικές ενωσιακές διατάξεις,
γ)
εφόσον είναι αναγκαίο, το νέο ή επικαιροποιημένο σύστημα ελέγχου που εφαρμόζεται στα σχετικά προϊόντα, με ένδειξη του τρόπου με τον οποίο έχει επιλυθεί κάθε σημαντική διαφορά με τις σχετικές ενωσιακές διατάξεις,
δ)
κάθε άλλη πληροφορία την οποία κρίνει αναγκαία η Επιτροπή.
Όταν ένας αριθμός αντιπροσώπων των κρατών μελών που ανιπροσωπεύει μειοψηφία αρνησικυρίας σύμφωνα με το άρθρο 238 παράγραφος 3 στοιχείο α) δεύτερο εδάφιο της Συνθήκης έχει αντίρρηση, η Επιτροπή υποβάλλει πρόταση σύμφωνα με το άρθρο 218 παράγραφος 9 της Συνθήκης.
Άρθρο 5
Κάθε απόφαση της Ένωσης να αναστείλει μονομερώς, σύμφωνα με το άρθρο 3 παράγραφοι 4 και 5 της συμφωνίας, την αναγνώριση της ισοδυναμίας των νομοθετικών και κανονιστικών διατάξεων που αναφέρονται στο παράρτημα IV της συμφωνίας, συμπεριλαμβανομένων των επικαιροποιημένων και ενοποιημένων εκδόσεων των εν λόγω νομοθετικών και κανονιστικών διατάξεων όπως αναφέρονται στο παράρτημα V της συμφωνίας, λαμβάνεται από την Επιτροπή.
Πριν λάβει τη σχετική απόφαση η Επιτροπή, ενημερώνει τους αντιπροσώπους των κρατών μελών σύμφωνα με τη διαδικασία που προβλέπεται στο άρθρο 4 της παρούσας απόφασης.
Άρθρο 6
Η παρούσα απόφαση αρχίζει να ισχύει την 1η Ιανουαρίου 2018.
Λουξεμβούργο, 9 Οκτωβρίου 2017.
Για το Συμβούλιο
Ο Πρόεδρος
S. KIISLER
(1)  Έγκριση της 14ης Σεπτεμβρίου 2017 (δεν έχει ακόμη δημοσιευθεί στην Επίσημη Εφημερίδα).
(2)  Απόφαση (ΕΕ) 2017/436 του Συμβουλίου, της 6ης Μαρτίου 2017, για την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων (ΕΕ L 67 της 14.3.2017, σ. 33).
(3)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.

Summary:
Συμφωνία ΕΕ-Χιλής σχετικά με το εμπόριο βιολογικών προϊόντων
Συμφωνία ΕΕ-Χιλής σχετικά με το εμπόριο βιολογικών προϊόντων
 
ΣΥΝΟΨΗ ΤΩΝ ΑΚΟΛΟΥΘΩΝ ΚΕΙΜΕΝΩΝ:
Απόφαση (ΕΕ) 2017/436 — για την υπογραφή της συμφωνίας μεταξύ της ΕΕ και της Χιλής σχετικά με το εμπόριο βιολογικών προϊόντων
Απόφαση (ΕΕ) 2017/2307 — σύναψη συμφωνίας μεταξύ της ΕΕ και της Χιλής σχετικά με το εμπόριο βιολογικών προϊόντων
Συμφωνία μεταξύ της ΕΕ και της Χιλής σχετικά με το εμπόριο βιολογικών προϊόντων
ΠΟΙΟΣ ΕΙΝΑΙ Ο ΣΚΟΠΟΣ ΤΗΣ ΣΥΜΦΩΝΙΑΣ ΚΑΙ ΤΩΝ ΑΠΟΦΑΣΕΩΝ;
Η συμφωνία αποσκοπεί να ενθαρρύνει το εμπόριο γεωργικών προϊόντων και τροφίμων που παράγονται με βιολογική μέθοδο παραγωγής μεταξύ της ΕΕ και της Χιλής και να παρέχει κίνητρα για τον τομέα βιολογικών προϊόντων της ΕΕ. Θεσπίζει ένα σύστημα συνεργασίας, ανταλλαγής πληροφοριών και επίλυσης διαφορών σχετικά με το εμπόριο βιολογικών προϊόντων. Τα βιολογικά τρόφιμα που παράγονται στην ΕΕ που καλύπτονται από τη συμφωνία μπορούν να διατίθενται στην αγορά της Χιλής χωρίς πρόσθετους ελέγχους. Το ίδιο ισχύει και για ορισμένα βιολογικά προϊόντα από τη Χιλή που εισάγονται στην ΕΕ. Η απόφαση (ΕΕ) 2017/436 σηματοδοτεί την υπογραφή και η απόφαση (ΕΕ) 2017/2307 εγκρίνει τη συμφωνία εξ ονόματος της ΕΕ.
ΒΑΣΙΚΑ ΣΗΜΕΙΑ
ΙσοδυναμίαΓια τη βιολογική παραγωγή και τα σχετικά συστήματα ελέγχου, η ΕΕ και η Χιλή αναγνωρίζουν την ισοδυναμία (ικανότητα επίτευξης των ίδιων στόχων) των αμφότερων νομοθεσιών και κανονιστικών διατάξεων, καθώς και των συστημάτων ελέγχου και πιστοποίησης. Τα σχετικά προϊόντα απαριθμούνται στα παραρτήματα της συμφωνίας. Η συμφωνία καλύπτει προϊόντα της ΕΕ όπως:μη επεξεργασμένα φυτικά προϊόντα,ζώντα ζώα,μη επεξεργασμένα ζωικά προϊόντα (συμπεριλαμβάνεται το μέλι),προϊόντα υδατοκαλλιέργειας και θαλάσσια μικροάλγη,επεξεργασμένα γεωργικά προϊόντα που χρησιμοποιούνται σαν ζωοτροφές ή τρόφιμα (συμπεριλαμβάνεται το κρασί),πολλαπλασιαστικό υλικό* λαχανικών καισπόροι για καλλιέργεια. Τυχόν τροποποιήσεις στον κατάλογο των προϊόντων που καλύπτονται από τη συμφωνία εγκρίνονται από την Ευρωπαϊκή Επιτροπή εξ ονόματος της ΕΕ μετά από διαβούλευση με τη Χιλή και τις χώρες της ΕΕ.Εισαγωγή και εξαγωγή
Κάθε μέρος αποδέχεται τα προϊόντα που απαριθμούνται στα παραρτήματα από το άλλο μέρος υπό τις παρακάτω προϋποθέσεις:οι εισαγωγές στην ΕΕ πρέπει να συμμορφώνονται με τη νομοθεσία και τους κανονισμούς της Χιλής που απαριθμούνται στο παράρτημα IV και να συνοδεύονται από ένα πιστοποιητικό ελέγχου σύμφωνα με τον κανονισμό (ΕΚ) αριθ. 1235/2008, μια εκτελεστική πράξη όσον αφορά τους όρους εισαγωγής βιολογικών προϊόντων από «τρίτες» (που δεν είναι μέλη της ΕΕ) χώρες· οι εισαγωγές στη Χιλή πρέπει να συμμορφώνονται με τη νομοθεσία και τους κανονισμούς της ΕΕ που απαριθμούνται στο παράρτημα III και να συνοδεύονται από ένα πιστοποιητικό που εκδίδεται από την αρμόδια αρχή της Χιλής ή της ΕΕ σύμφωνα με τους κανόνες που θεσπίζονται από την Εθνική Διεύθυνση των Γεωργικών και Κτηνοτροφικών Υπηρεσιών της Χιλής.ΕπισήμανσηΤα προϊόντα πρέπει να τηρούν τις νομικές απαιτήσεις επισήμανσης του μέρους που πραγματοποιεί την εισαγωγή και μπορούν να φέρουν το λογότυπο βιολογικής παραγωγής της ΕΕ, το λογότυπο βιολογικής παραγωγής της Χιλής ή και τα δύο. Τα λογότυπα βιολογικής παραγωγής που χρησιμοποιούνται από την ΕΕ και τη Χιλή για τα προϊόντα τους υπόκεινται επίσης σε καθεστώς προστασίας. Τα μέρη συμφωνούν να μην γίνεται κατάχρηση των όρων που αναφέρονται στην επισήμανση, συμπεριλαμβανομένων των παραγωγών όπως «βιο» και «οικο».Ενημέρωση, υποβολή αναφορών και διαχείρισηΤα μέρη ανταλλάσσουν ετήσιες εκθέσεις σχετικά με τον τρόπο εφαρμογής της συμφωνίας, αναφέροντας μεταξύ άλλων:πληροφορίες για τα είδη και τις ποσότητες των βιολογικών προϊόντων που εξάγονται στο πλαίσιο της συμφωνίας·δραστηριότητες παρακολούθησης και εποπτείας που διεξάγονται από τις αρμόδιες αρχές, τα σχετικά αποτελέσματα και τα διορθωτικά μέτρα που ελήφθησαν. Με προειδοποίηση τουλάχιστον 3 μηνών, υπάλληλοι ή εμπειρογνώμονες από το άλλο μέρος πραγματοποιούν αξιολογήσεις από ομότιμους για να διαπιστωθεί αν οι έλεγχοι που απαιτούνται βάσει της συμφωνίας εφαρμόζονται. Μια μεικτή επιτροπή για τα βιολογικά προϊόντα, που αποτελείται από εκπροσώπους των μερών (δηλαδή τη Χιλή και την ΕΕ), έχει τις εξής αρμοδιότητες, μεταξύ άλλων:τη διαχείριση της συμφωνίας·την εξέταση αιτημάτων σχετικά με επικαιροποίηση ή επέκταση του καταλόγου των προϊόντων που καλύπτονται από τη συμφωνία·την ενίσχυση της συνεργασίας όσον αφορά τη θέσπιση νομοθεσιών, κανονιστικών διατάξεων, προτύπων και διαδικασιών αξιολόγησης της συμμόρφωσης για αύξηση της σύγκλισης·την επίλυση διαφορών μεταξύ των μερών σχετικά με την ερμηνεία ή την εφαρμογή της συμφωνίας.
ΗΜΕΡΟΜΗΝΙΑ ΕΝΑΡΞΗΣ ΙΣΧΥΟΣ
Η συμφωνία τέθηκε σε ισχύ την 1η Ιανουαρίου 2018.
ΓΕΝΙΚΟ ΠΛΑΙΣΙΟ
Για περισσότερες πληροφορίες, βλέπε:Εμπόριο βιολογικών προϊόντων (Ευρωπαϊκή Επιτροπή).
ΒΑΣΙΚΟΙ ΟΡΟΙ
Πολλαπλασιαστικό υλικό: μέρη φυτών και όλα τα φυτικά υλικά, συμπεριλαμβανομένων ριζωμάτων, που προορίζονται για την καλλιέργεια, αναπαραγωγή και την παραγωγή λαχανικών. Για παράδειγμα βολβοί, ριζώματα, κ.λπ.
ΒΑΣΙΚΑ ΚΕΙΜΕΝΑ
Απόφαση (ΕΕ) 2017/436 του Συμβουλίου, της 6ης Μαρτίου 2017, για την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων (ΕΕ L 67 της 14.3.2017, σ. 33)
Απόφαση (ΕΕ) 2017/2307 του Συμβουλίου, της 9ης Οκτωβρίου 2017, για τη σύναψη συμφωνίας μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων (ΕΕ L 331 της 14.12.2017, σ. 1-3)
Συμφωνία μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων (ΕΕ L 331 της 14.12.2017, σ. 4-18)
ΣΥΝΑΦΗ ΚΕΙΜΕΝΑ
Κανονισμός (ΕΚ) αριθ. 1235/2008 της Επιτροπής, της 8ης Δεκεμβρίου 2008, για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες (ΕΕ L 334 της 12.12.2008, σ. 25-52)
Οι διαδοχικές τροποποιήσεις του κανονισμού (ΕΚ) αριθ. 1235/2008 έχουν ενσωματωθεί στο αρχικό κείμενο. Αυτή η ενοποιημένη απόδοση έχει μόνο αξία τεκμηρίωσης.
Κανονισμός (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (ΕΕ L 189 της 20.7.2007, σ. 1-23)
Βλέπε ενοποιημένη απόδοση.
τελευταία ενημέρωση 24.06.2020